## Igualtat col·labora en un projecte pilot per a l'elaboració d'un cens de persones sense llar a la Comunitat Valenciana

*** Es realitzaran recomptes nocturns de persones sense llar a València, Torrent, Gandia, Alacant, Elx i Castelló de la Plana
* El secretari autonòmic de Família i Serveis Socials, Ignacio Grande, participa en el recompte que es farà este dimarts a la nit a la ciutat de València**

La Vicepresidència Segona i Conselleria de Serveis Socials, Igualtat i Habitatge ha col·laborat en l'organització del projecte pilot de recomptes nocturns de persones sense llar a les ciutats de València, Alacant, Castelló de la Plana, Gandia, Torrent i Elx per a l'elaboració d'un cens de persones sense llar del Ministeri de Drets Socials i l'Agenda 2030.

El secretari autonòmic de Família i Serveis Socials, Ignacio Grande, ha explicat que el recompte de les persones sense llar s'emmarca entre les actuacions de l'Estratègia nacional per a la lluita contra el sensellarisme a Espanya per a “ampliar, millorar i sistematitzar” la informació disponible relativa a les persones sense llar i afavorir una metodologia comuna perquè les dades puguen ser comparables entre ciutats.

La proposta inicial del Ministeri fou dur a terme els recomptes nocturns a les capitals de província, però, tal com ha explicat Ignacio Grande, des de la Conselleria, a través de la Direcció General d'Inclusió i Cooperació al Desenvolupament, es va proposar al Ministeri ampliar este recompte nocturn a altres poblacions de la Comunitat Valenciana on mai s'havia fet, i, així, s'ha inclòs en el projecte, a més de València, Castelló de la Plana i Alacant, les ciutats de Gandia, Torrent i Elx.

Cal recordar que, en el cas de la ciutat de València, es tracta del tercer cens de persones sense llar que es fa. En l'últim, l'any 2021, es van detectar 754 persones sense llar, 352 en carrer i 402 en albergs.

**Recompte nocturn**

Tant el secretari autonòmic de Família i Serveis Socials com el director general d'Inclusió i Cooperació al Desenvolupament, Pedro Carcelller, participen este dimarts a la nit, juntament amb el grup de persones voluntàries, en el recompte de persones sense llar que es farà a València, Torrent i Gandia. A Elx, Alacant i Castelló de la Plana es realitzarà el pròxim dia 7 de novembre.

Ignacio Grande ha assenyalat que des de la Conselleria s'ha coordinat la formació especialitzada impartida a vora 120 voluntàries i voluntaris que participen en el recompte, “comptant amb la col·laboració imprescindible dels ajuntaments d'estes poblacions i de les entitats del tercer sector que tenen una trajectòria important d'intervenció amb les persones sense llar”.

Esta iniciativa, ha destacat el secretari autonòmic, contribuïx a “millorar el coneixement” sobre les persones sense llar, les seues característiques, nombre i necessitats, a més de “sensibilitzar el sensellarisme i visibilitzar i dimensionar esta realitat social, moltes vegades ignorada i estigmatitzada”.

Amb este projecte es quantifica el nombre de persones que es troben en esta situació durant una nit concreta, i es preveuen tant les persones que es troben al carrer, com les que pernocten en centres amb allotjament.

Així mateix, el recompte permet conéixer les principals característiques sociodemogràfiques, edat, sexe i origen, de les persones localitzades i analitzar les seues condicions de vida pel que fa a les causes i processos de pèrdua de la llar, relacions socials, nivell formatiu, activitat, utilització de serveis i prestacions públiques i estat de salut.

Fecha: 24/10/2023